CELEX: 32019D0628(01)
Language: sl
Date: 2019-06-24 00:00:00
Title: Izvedbeni sklep Komisije z dne 24. junija 2019 o objavi zahtevka za registracijo imena iz člena 49 Uredbe (EU) št. 1151/2012 Evropskega parlamenta in Sveta v Uradnem listu Evropske unije – „Kaimiškas Jovarų alus“ (ZGO)

28.6.2019   
               
               
                  SL
               
               
                  Uradni list Evropske unije
               
               
                  C 217/5
               
            
         IZVEDBENI SKLEP KOMISIJE
         z dne 24. junija 2019
         o objavi zahtevka za registracijo imena iz člena 49 Uredbe (EU) št. 1151/2012 Evropskega parlamenta in Sveta v Uradnem listu Evropske unije
         
         „Kaimiškas Jovarų alus“ (ZGO)
         (2019/C 217/05)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (1) ter zlasti člena 50(2)(a) Uredbe,
         ob upoštevanju naslednjega:
         
                     (1)
                  
                  
                     Litva je v skladu s členom 49(4) Uredbe (EU) št. 1151/2012 Komisiji poslala zahtevek za zaščito imena „Kaimiškas Jovarų alus“.
                  
               
                     (2)
                  
                  
                     Komisija je v skladu s členom 50 Uredbe (EU) št. 1151/2012 navedeni zahtevek preučila in ugotovila, da izpolnjuje pogoje iz navedene uredbe.
                  
               
                     (3)
                  
                  
                     Da se omogoči vložitev ugovorov v skladu s členom 51 Uredbe (EU) št. 1151/2012, bi bilo enotni dokument in sklic na objavo specifikacije proizvoda iz člena 50(2)(a) navedene uredbe za ime „Kaimiškas Jovarų alus“ treba objaviti v Uradnem listu Evropske unije –
                  
               SKLENILA:
         
            Edini člen
            Enotni dokument in sklic na objavo specifikacije proizvoda iz člena 50(2)(a) Uredbe (EU) št. 1151/2012 za ime „Kaimiškas Jovarų alus“ (ZGO) sta v Prilogi k temu sklepu.
            V skladu s členom 51 Uredbe (EU) št. 1151/2012 je objava tega sklepa podlaga za uveljavljanje pravice do ugovora zoper registracijo imena iz prvega odstavka tega člena v treh mesecih od datuma njegove objave v Uradnem listu Evropske unije.
         
         
            V Bruslju, 24. junija 2019
            
               
                  Za Komisijo
               
               Phil HOGAN
               
                  Član Komisije
               
            
         
         
            (1)  UL L 343, 14.12.2012, str. 1.
      
      
         
            PRILOGA
            ENOTNI DOKUMENT
            
               „KAIMIŠKAS JOVARŲ ALUS“
            
            
               EU št.: PGI-LT-02237 – 16. 11. 2016
            
            
               ZOP ( ) ZGO ( X )
            
            1.   Ime
            
            „Kaimiškas Jovarų alus“
            2.   Država zahtevka
            
            Litva
            3.   Opis kmetijskega proizvoda ali živila
            
            3.1   Vrsta proizvoda
            
            Skupina 2.1 Pivo
            3.2   Opis proizvoda, za katerega se uporablja ime iz točke 1
            
            „Kaimiškas Jovarų alus“ je naravno fermentirano, živo (nepasterizirano in nefiltrirano) pivo jantarne barve iz ječmenovega slada, katerega celotni postopek proizvodnje poteka v domačih gospodinjstvih po tradicionalni metodi. Izvirne in izjemne značilnosti piva izhajajo iz tradicionalne metode proizvodnje, ki je prestala preizkus časa, izkušenj več generacij pivovarjev, tradicionalnih receptov in sestavin. Pivo „Kaimiškas Jovarų alus“ je edinstveno zaradi različnih stopenj proizvodnje: mletja slada, vrenja hmelja, drozganja in odcejanja, fermentiranja in zorenja piva. Eden najpomembnejših dejavnikov, ki zagotavlja tradicionalno metodo proizvodnje in enako kakovost piva, je edinstveni kvas. Uporabljal se je iz roda v rod in se tudi danes še vedno uporablja izključno na geografskem območju, opredeljenem v točki 4. Kvas dobro fermentira, kar daje pivu njegov značilni okus. Med proizvodnjo se lahko doda naravni med.
            
               Fizikalne in kemijske lastnosti
            
            Vsebnost suhe snovi v pivini: 12,0–15,0 (m/m).
            Dejanska vsebnost etilnega alkohola: 5,6 ± 1,0 (vol. %).
            pH: 1,3–3,5.
            Grenčica: 10–30 enot IBU.
            Barva: 15–38 barvnih enot EBC.
            Rok uporabnosti: odvisen od razmer shranjevanja in uporabljene posode, vendar ne več kot 20 dni.
            
               Organoleptične lastnosti
            
            Barva: od zlato rumene do zlato rjave (jantarne).
            Videz: pivo se pri nalivanju v vrč ali kozarec speni in pri tem navadno tvori debelo plast goste bele pene. Značilna motnost zaradi kvasne usedline.
            Vonj: značilna aroma kvasa, kruha, karamele in sadja.
            Okus: intenziven, sladno pivski okus. Značilno grenak okus hmelja s pridihom kvasa, jagod, karamele, lešnikov, zelišč in citrusov. Če je dodan naravni med, se čuti pridih medu.
            3.3   Krma (samo za proizvode živalskega izvora) in surovine (samo za predelane proizvode)
            
            
                        —
                     
                     
                        Sladni ječmen (za varjenje se uporabljajo različne vrste sladnega ječmena),
                     
                  
                        —
                     
                     
                        pitna voda,
                     
                  
                        —
                     
                     
                        hmelj (za varjenje se uporabljajo različne vrste hmelja),
                     
                  
                        —
                     
                     
                        kvas (pivska usedlina, ki je ostala in bila shranjena od prejšnjega postopka varjenja).
                     
                  3.4   Posebne faze proizvodnje, ki jih je treba izvajati na opredeljenem geografskem območju
            
            Celotni postopek proizvodnje piva „Kaimiškas Jovarų alus“ se izvaja po tradicionalni, nespremenjeni metodi varjenja.
            Vse faze proizvodnje se morajo izvajati na opredeljenem geografskem območju:
            
                        —
                     
                     
                        ročno mletje slada z mlinskimi kamni ali kladivnim drobilnikom,
                     
                  
                        —
                     
                     
                        vretje hmelja,
                     
                  
                        —
                     
                     
                        drozganje slada (mešanje drozge),
                     
                  
                        —
                     
                     
                        odcejanje drozge (ločitev drozge),
                     
                  
                        —
                     
                     
                        fermentiranje piva,
                     
                  
                        —
                     
                     
                        zorenje piva,
                     
                  
                        —
                     
                     
                        priprava in zaščita kvasa.
                     
                  3.5   Posebna pravila za rezanje, ribanje, pakiranje itn. proizvoda, za katerega se uporablja registrirano ime
            
            —
            3.6   Posebna pravila za označevanje proizvoda, za katerega se uporablja registrirano ime
            
            —
            4.   Jedrnata opredelitev geografskega območja
            
            Upravne meje vasi Jovarai (okraj Pakruojis).
            5.   Povezava z geografskim območjem
            
            Zahtevek za pivo „Kaimiškas Jovarų alus“ temelji na njegovem geografskem poreklu, ki daje proizvodu posebne značilnosti ter je povezano s človeškimi dejavniki, značilnimi za območje iz točke 4, in ugledom območja.
            Človeški dejavniki, zaradi katerih ima proizvod posebne značilnosti
            V poznem devetnajstem in dvajsetem stoletju se je industrijsko pivovarstvo hitro razširilo, kar je pomembno vplivalo na domače varjenje in spodbudilo uvedbo novih tehnoloških praks: mletja slada v mlinih, vretja drozge, sprememb surovin (uvedba industrijskega kvasa, sladkorja in drugih dodatkov). Ta postopek varjenja se uporablja samo še na opredeljenem območju: sladu se doda vroča voda, nastala drozga se določen čas namaka (vendar ne prevre) in odcedi; nato se takoj odstavi in pusti fermentirati s kvasom, ki ga na območju iz točke 4 hrani več generacij družinskih pivovarjev.
            Pivovarji s svojim znanjem in izkušnjami določajo potek različnih faz postopka varjenja: mletja slada, vrenja hmelja, drozganja, odcejanja, fermentacije in zorenja. Zaradi tega je pivo „Kaimiškas Jovarų alus“ edinstveno. Značilni okus in kakovost piva določa tudi v pivu vsebovani kvas, ki ga hrani več generacij družinskih pivovarjev. Velika skrb je namenjena zaščiti kvasa (ki se zakoplje pod zemljo in izkoplje samo, kadar se potrebuje za varjenje), ki se v družinah v vasi Jovarai prenaša iz roda v rod. Kvas, ki se hrani že več kot 130 let in se še vedno uporablja za proizvodnjo tega piva, lahko uporabljajo vsi obstoječi in potencialni pivovarji na opredeljenem geografskem območju.
            Proizvodnja piva „Kaimiškas Jovarų alus“ temelji na dolgi in edinstveni tradiciji varjenja kmečkega piva, njegove posebne odlike pa so se z dolgoletno proizvodnjo še izboljšale. Čeprav ni priročnikov ali literature, ki bi opisovali pridelavo tega proizvoda, ki je tesno povezan z območjem iz oddelka 4, se podrobnosti o njegovi proizvodnji in potrebno praktično znanje v posameznih družinah prenašajo iz roda v rod. Danes se pivo „Kaimiškas Jovarų alus“ vari s starodavno proizvodno metodo, ki vključuje naporno ročno delo, pazljivost pri podrobnostih, izkušnje in razumevanje. Celotni postopek varjenja poteka po tradicionalni proizvodni metodi, za katero je značilno naslednje:
            
                        1.
                     
                     
                        navadno se hmelj in drozga prevreta skupaj, za pripravo piva „Kaimiškas Jovarų alus“ pa vretje hmelja poteka ločeno, saj se drozga ne prevre;
                     
                  
                        2.
                     
                     
                        za razliko od varjenja drugih vrst piva se pri pivu „Kaimiškas Jovarų alus“ drozga odcedi skozi hmeljne storžke, ki se naberejo na plutastem dnu posode.
                     
                  Zaradi teh dejavnikov ima opredeljeno geografsko območje nedvomno značilnosti (znanje o varjenju in edinstveni kvas), po katerih se jasno razlikuje od okoliških območij in zaradi katerih je pivo „Kaimiškas Jovarų alus“, kot je opisano v točki 3.2, drugačno od piva z okoliških območij.
            Sloves proizvoda, kot ga določa geografsko območje
            Vas Jovarai se omenja v imenu piva „Kaimiškas Jovarų alus“, ker se posebna metoda varjenja, značilna za opredeljeno območje, tam izvaja že več stoletij in tako povezuje pivo z območjem vasi Jovarai.
            To sladno pivo se na območju iz točke 4 vari že od šestnajstega stoletja. Globoko zakoreninjena tradicija varjenja piva „Kaimiškas Jovarų alus“ se je dolgo razvijala in preživela do današnjih dni. Ko so konec dvajsetega stoletja nastale možnosti za maloprodajno proizvodnjo tega proizvoda, se je pivo „Kaimiškas Jovarų alus“ leta 1995 pojavilo na trgu, kot dokazujejo prve etikete, ki se uporabljajo še danes, posebni napisi na lesenih sodih in druge označbe. Varjenje tega piva je postalo družinski posel, ki pa je ostal znotraj meja gospodinjstev.
            Po ugotovitvah potrošniške raziskave iz leta 2010 so štiri petine vprašanih povezovale vas Jovarai s pivom „Kaimiškas Jovarų alus“ (po potrošniški raziskavi, ki jo je leta 2010 izvedel „Sklad za kulinarično dediščino“). Rezultati raziskave so pokazali, da potrošniki prepoznavajo pivo „Kaimiškas Jovarų alus“, ga iščejo v trgovinah, cenijo njegovo avtentičnost in visoko kakovost ter ga z veseljem nesejo v tujino kot darilo ali spominek.
            Sloves, ugled in priljubljenost piva „Kaimiškas Jovarų alus“ so razvidni iz tega, da se pivo predstavlja na razstavah, sejmih in festivalih, da je prejelo nagrade ter bilo omenjeno v člankih v lokalnem, nacionalnem in tujem tisku ter drugih medijih.
            Pivo „Kaimiškas Jovarų alus“ že dolgo velja za proizvod, ki je reprezentativen za Litvo. Leta 2001 je bilo vključeno na seznam znamenitosti okrožja Šiauliai („pivska pot“ je del programa litovske kulturne dediščine). Ker so se metode varjenja piva oblikovale skozi generacije, je bilo pivo priznano kot proizvod, ki spodbuja litovsko kulturno dediščino. Proizvodnja piva „Kaimiškas Jovarų alus“ se v oglaševalskih prospektih, informativnih brošurah ter turistom namenjenih publikacijah o hrani in pijači predstavlja kot ena od posebnih značilnosti tega geografskega območja.
            Varilci piva „Kaimiškas Jovarų alus“ sodelujejo in dobivajo nagrade na redni mednarodni razstavi Agrobalt, drugih poslovnih sejmih, obrtnih dnevih, dogodkih ob nacionalnih praznikih, ljudskih festivalih in različnih sejmih.
            Pogosti članki v tujem tisku, informacije v medijih ter spoštovanje med strokovnjaki in specialisti za varjenje pričajo o slovesu, ugledu in priljubljenosti:
            
                        —
                     
                     
                        „‚Jovarų alus‘ iz vasi Jovarai je doma varjeno pivo visoke kakovosti. Je eno od redkih in izjemnih vrst piva, za katero je res mogoče reči, da ima izjemen okus.“ („Top Secret. The Farmhouse Brewing Traditions of Lithuania“ [Velika skrivnost. Tradicije domačega pivovarstva v Litvi]. Avtor: Martin Thibault. Objavljeno v: The Beer Connoisseur Magazine, številka 11, poletje 2012, Atlanta, str. 22–28, www.beerconnoisseur.com);
                     
                  
                        —
                     
                     
                        „‚Jovarų alus‘ je bogatega, sladnega okusa, a zelo pitno.“„‚Jovarų alus‘ ima lahek, prijeten in nepozaben okus.“ („From Lithuania with Love“ [Iz Litve z ljubeznijo]. Objavljeno v: Midatlantic Brewing News, oktober/november 2013, zvezek 15/ številka 5, New York, str. 25, www.brewingnews.com);
                     
                  
                        —
                     
                     
                        „‚Jovarų alus‘ iz vasi Jovarai v Litvi je ‚odkritje leta 2004‘. Pivo se je pilo v baru v bližini mesta Pakruojis in je simbol območja, kjer ga varijo. Poleg tega je pivo fantastično.“ („Des fermentations qui en surprennent encore plus d’un“ [Fermentiranja, ki še marsikoga presenetijo]. Avtor: Martin Thibault. Objavljeno v: Journal Bieres et Plaisirs, 16. septembra 2014, www.bieresetplaisirs.com; www.ratebeer.com).
                     
                  Leta 2004 je pivo „Kaimiškas Jovarų alus“ dobilo mednarodno priznanje, ko ga je ena najvplivnejših spletnih strani o pivu (www.ratebeer.com) uvrstila med najboljša piva na svetu. Kanadski strokovnjaki so to kmečko pivo izbrali kot odkritje leta na tradicionalnem svetovnem pivskem sejmu. Leta 2007 je pivo prejelo diplomo za „Imenovanje za proizvod“ na mednarodni razstavi gospodarskih dejavnosti in dosežkov „Šiauliai 2007“; leta 2008 je prejelo diplomo na tekmovanju za „najboljše kmečko pivo“ v organizaciji Litovskega sklada za kulinarično dediščino; leta 2009 ga je litovsko ministrstvo za kmetijstvo pohvalilo, ker predstavlja tradicionalno obrt ter spodbuja in ohranja živeče tradicije; leta 2010 je prejelo diplomo za „pivo leta“ v kategoriji proizvoda leta okraja Pakruojis; leta 2011 je prejelo diplomo za „pivo leta“ v kategoriji proizvoda leta okraja Pakruojis; leta 2012 sta bila postopek varjenja in tehnologija piva „Kaimiškas Jovarų alus“ predstavljena v dokumentarnem filmu „Vys per to alo“ v režiji A. Barysasa; prav tako je leta 2012 pivo prejelo diplomo okraja Pakruojis „Pivo leta 2012“ – „Imenovanje pokuševalcev“; leta 2014 je prejelo zlato medaljo Agrobalt; leta 2016 pa je prejelo diplomo Narodnokulturnega središča mesta Klaipėda za spodbujanje varjenja piva in tradicij varjenja.
            
               Sklic na objavo specifikacije proizvoda
            
            (drugi pododstavek člena 6(1) te uredbe)
            http://zum.lrv.lt/kaimiskas-jovaru-alus-paraiska-su-produkto-specifikacija